Drammaticamente consapeive da sofferença do mondo e do vivo contrasto tra ben e mâ inta persoña umaña, o manicheismo o l'è induto a concepî tutta a realtæ existente comme esprescion de una lotta perenne tra doi prinçippi opposti: o Ben (a Luxe, o Spiito, Dê, into senso proprio da paola) e o Mâ (e Tenebre, a Mateia, o Spiito demoniaco, o Satana ‘crestian’). Questi do prinçippi, che o manicheismo o conscidera coeterni, primma che o mondo senscibile o l'avesse avúo origine, aveivan una so realtæ spaçiâ, oltre che spiituâ: a Luxe in paxe perfetta a s'estendeiva inte tutte e direçioin, circondando a nord, a est e a ovest e Tennebre, che aveivan o so regno a-o sud, sguarao da de perenne lotte intestiñe e turbao da de pascioin. Da questa opoxiçion ebbe origine a sofferença into mondo, segondo o mito: o prinçipe de Tenebre, vista l'abarlugante beleçça do mondo da Luxe, o vosse impadronisene e o fu contrastao da-o Poæ da Grandeçça (coscì i manichei dexignavan o Dê da Luxe), o quæ, no poendo sarvâse âtrimenti, o decize d'ofrî in sacrifiçio lê mæximo pe arrestâ l’attacco de forçe do mâ. Prinçipio attivo pe eccellença, o Dê da Luxe o trà alloa da lê a Moæ da Vitta (saiv'a dî a vitta comme realtæ cosmica), che a so votta a trà da lê l’Ommo primordiâ; questo o l'affronta o mâ, ma o vegne sconfito e o se dà in pasto a-i figgi de tennebre: de sta mainea de parte de luxe arestan prexonê de tenebre da-e quæ attendan de êse deliviæ. Se rende coscì inevitabile una lotta tra Luxe e Tenebre, e faze da quæ, descrite menutamente into manicheismo, se concluddan co-a creaçion do mondo fixico, di esei viventi (mescciua de partexelle de luxe prexonê do corpo, creao da-e tennebre) e infin da primma cobbia umaña, quella de Adammo e de Eva, formâ da-e potençe do mâ perché, reproduxendose tramite o dexideio carnâ, tegnissan in eterno prexonê di corpi e partexelle de luxe in liatri incióse. Coscì o manicheismo o leze in ciave fortemente pescimistega a vexenda umaña e o vedde into dexideio carnâ e inta reproduçion a conseguença primma do peccao e do mâ intimamente ligao a-a natua umaña. A resveggiâ in Adammo a consciença de parte de luxe in lê incióse, e forçe çeleste mandan Gexo, do quæ o Cristo storico o l'è una particolâ manifestaçion: coscì Gexo o l'adescia in Adammo o dexideio de sarveçça. Da questo momento l’ommo o pœu cessâ de êse strumento de forçe do mâ se, seguindo a via da sarveçça indicâ da-o Mani, o saviâ deliviâse de ogni instinto carnâ (perçò refiando o matrimonio, o mangiâ a carne, oservando a perfetta castitæ, ecc.). In tâ moddo l’ommo o vegniâ cooperatô de forçe do ben e contribuiâ a-a libiaçion de partexelle de luxe serræ inta mateia, scin a-o giudiççio finâ ch'o ne marchiâ o definitivo rescatto.